Euroopa Liidu Teataja L 181 , 20/07/1996 Lk 0015 - 0015



Komisjoni määrus (EÜ) nr 1410/96, 19. juuli 1996, teatavate tekstiiltoodete kolmandatest riikidest importimise ühiseeskirju käsitleva nõukogu määruse (EMÜ) nr 3030/93 I, II, III, V, VI, VII, VIII, IX ja XI lisa muutmist käsitleva määruse (EÜ) nr 3053/95 osalise kehtetuks tunnistamise kohta EUROOPA ÜHENDUSTE KOMISJON, võttes arvesse Euroopa Ühenduse asutamislepingut, võttes arvesse nõukogu 12. oktoobri 1993. aasta määrust (EMÜ) nr 3030/93 teatavate tekstiiltoodete kolmandatest riikidest importimise ühiseeskirjade kohta [1] (viimati muudetud komisjoni määrusega (EÜ) nr 941/96 [2], eriti selle artiklit 19 koostoimes artikliga 17, ning arvestades, et: komisjoni määruse (EÜ) nr 3053/95 [3] artikli 1 viienda ja kuuenda taandega on muudetud ja kehtetuks tunnistatud vastavalt määruse (EMÜ) nr 3030/93 VI ja VIa lisa; muudatus tehti ajal, kui määruse (EMÜ) nr 3030/93 artikli 19 alusel ei olnud komisjonil õigust seda teha, sest nõukogu ei olnud siis veel otsustanud sõlmida või ajutiselt kohaldada turulepääsu korda, mille üle komisjon pidas läbirääkimisi India ja Pakistaniga; seetõttu on määruses (EÜ) nr 3053/95 menetlusviga, mille tõttu on õigustatud selle kehtetuks tunnistamine või vähemalt osaline tühistamine; Euroopa Kohtu pretsedendiõiguse kohaselt, nagu on eelkõige määratletud Euroopa Kohtu 20. juuni 1991. aasta otsuses kohtuasjas C-248/89: Cargill v komisjon, ECR I, lk 2987, on ebaseadusliku akti kehtetuks tunnistamine võimalik ainult siis, kui see toimub mõistliku tähtaja jooksul ja kui on piisavalt arvesse võetud selle vastuvõtmisest tekkinud õiguspäraseid ootusi; nende põhimõtete kohaldamiseks on vaja, et 1. jaanuarist 1995 kuni käesoleva määruse jõustumiseni austataks õigusi, mis on määruse (EÜ) nr 3053/95 vastuvõtmisega tekkinud kavandatud kasusaajatele ja eelkõige neile, kes tegelevad tekstiilikaubandusega; tuleb siiski rõhutada, et käesolevat kehtetuks tunnistamist ei tule pidada määruse (EMÜ) nr 3030/93 artikli 20 kahjustamiseks ega sellest erandi tegemiseks, milles nähakse ette, et nimetatud määrus ja selle lisad "ei või mingil viisil hoiduda sätete kohaldamisest, mis sisalduvad komisjoni ja II lisas nimetatud kolmandate riikidega sõlmitud tekstiilikaubandust käsitlevates kahepoolsetes lepingutes, protokollides või kokkulepetes või XI lisas nimetatud WTO liikmetega sõlmitud tekstiil- ja rõivatoodete lepingus ning mida kõikide vastuolude korral peetakse ülimuslikuks"; käesolevas määruses ettenähtud meetmed on kooskõlas tekstiilikomitee arvamusega, ON VASTU VÕTNUD KÄESOLEVA MÄÄRUSE: Artikkel 1 1. Määrus (EÜ) nr 3053/95 tunnistatakse kehtetuks tagasiulatuvalt alates 1. jaanuarist 1995 selles ulatuses, milles artikli 1 viienda ja kuuenda taandega muudetakse ja/või tunnistatakse kehtetuks määruse (EMÜ) nr 3030/93 VI ja VIa lisa. 2. Lõikes 1 nimetatud määruse (EÜ) 3053/95 osaline kehtetuks tunnistamine ei kahjusta neid õigusi, mida nimetatud määrusega said kavandatud kasusaajad 1. jaanuarist 1995 kuni käesoleva määruse jõustumise kuupäevani. Artikkel 2 Käesolev määrus jõustub järgmisel päeval pärast selle avaldamist Euroopa Ühenduste Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, 19. juuli 1996 Komisjoni nimel asepresident Leon Brittan [1] EÜT L 275, 8.11.1993, lk 1. [2] EÜT L 128, 29.5.1996, lk 15. [3] EÜT L 323, 30.12.1995, lk 1. --------------------------------------------------